## Uredba o uvjetima za dodjelu koncesija za obavljanje lučkih djelatnosti

### NN 52/1996 (28.6.1996.), Uredba o uvjetima za dodjelu koncesija za obavljanje lučkih djelatnosti

# **VLADA REPUBLIKE HRVATSKE**

Na temelju članka 10. stavka 9. Zakona o morskim lukama ("Narodne novine",
broj 108/95), Vlada Republike Hrvatske na svojoj sjednici održanoj 28.
lipnja 1996. donijela je

## **UREDBU**

### **O UVJETIMA ZA DODJELU KONCESIJA ZA OBAVLJANJE LUČKIH DJELATNOSTI**

TEMELJNE ODREDBE

Članak 1.

Ovom Uredbom propisuju se osnovni tehničko-tehnološki uvjeti koje mora
ispunjavati trgovačko društvo za obavljanje lučkih djelatnosti utvrđenih
u članku 9. Zakona o morskim lukama, uvjeti glede stručnosti djelatnika
trgovačkog društva i uspješnosti poslovanja trgovačkog društva, te postupak,
kriteriji i rokovi u svezi s izdavanjem i otkazom koncesije, načinom određivanja
visine naknade, jamstvom, te nadzorom poštivanja odredaba ugovora o koncesijama
u lukama otvorenim za javni promet.

OSNOVNI TEHNIČKO-TEHNOLOŠKI UVJETI I STRUČNOST DJELATNIKA

Članak 2.

Trgovačko društvo mora raspolagati potrebnim brojem stručnih djelatnika
i tehničkim sredstvima za obavljanje djelatnosti i to:

1. za privez i odvez brodova - određenim brojem privezivača, plovnim
objektima s osposobljenom posadom sukladno posebnim propisima;

2. za ukrcaj, iskrcaj i prekrcaj roba - određenim brojem lučko transportnih
djelatnika i rukovatelja tehničkih sredstava, te mehanizacijom i opremom
u funkciji prekrcaja, ovisno o vrsti tereta za koji se daje koncesija;

3. za skladištenje i prenošenje roba i drugih materijala - određenim
brojem lučko transportnih djelatnika, rukovatelja tehničkih sredstava i
skladištara, te mehanizacijom i opremom ovisno o vrsti tereta za koji se
daje koncesija;

4. za ukrcaj i iskrcaj putnika - određenim brojem osposobljenih djelatnika;

5. za ostale gospodarske djelatnosti - određenim brojem stručnih djelatnika
i određenim brojem tehničkih sredstava, prema posebnim propisima.

Broj djelatnika, potreban stručni profil djelatnika i potrebna tehnička
sredstva za izvršavanje tehnološkog procesa za određenu koncesiju koja
nisu utvrđena posebnim propisima, utvrđuje upravno vijeće lučke uprave.

POSTUPAK, KRITERIJI I ROKOVI IZDAVANJA KONCESIJE

Članak 3.

Upravno vijeće lučke uprave donosi odluku o raspisivanju javnog natječaja
za izdavanje koncesije za obavljanje lučke djelatnosti.

Natječaj iz stavka 1. ovoga članka objavljuje se u "Narodnim novinama"
i u sredstvima javnog priopćavanja.

Odlukom iz stavka 1. ovoga članka utvrđuje se sadržaj oglasa i potrebne
natječajne dokumentacije.

Natječajna dokumentacija obuhvaća, pored uvjeta iz članka 12. Zakona
o morskim lukama, i popis potrebnih tehničko-tehnoloških uvjeta glede tehničkih
sredstava i broja stručnih djelatnika određenih prema članku 2. ove Uredbe.

Članak 4.

Oglas o javnom natječaju za izdavanje koncesije za obavljanje lučkih
djelatnosti obuhvaća:

1. podatke o sadržaju djelatnosti za koju se natječaj raspisuje;

2. naziv ili opis područja luke, ukoliko je djelatnost vezana za određeno
područje;

3. početni iznos naknade za koncesiju;

4. rok na koji se daje koncesija;

5. podatke o objektima podgradnje i nadgradnje koji se daju u koncesiju
uz koncesiju za djelatnost;

6. rok trajanja natječaja;

7. podatke o mjestu i načinu podizanja natječajne dokumentacije, predaji,
te javnom otvaranju ponuda.

Članak 5.

Podnosilac ponude na javni natječaj mora zadovoljavati sljedeće uvjete:

1. da je registriran za obavljanje tražene djelatnosti;

2. tehničko-tehnološke sposobnosti sukladno obujmu i vrsti lučke djelatnosti
za koju se natječe, a prema traženom iz natječajne dokumentacije iz članka
4. stavka 1. točke 7. ove Uredbe.

Članak 6.

Podnosilac ponude osim predočenja dokaza o zadovoljavnaju uvjeta iz
članka 12. Zakona o morskim lukama i članka 5. ove Uredbe, uz ponudu prilaže:

1. studiju gospodarske opravdanosti;

2. plan i operativni godišnji program rada;

3. investicije uz prikaz utjecaja koji će to imati na rast prometa,
zaposlenost i razvoj luke;

4. podatke o visini naknade koju nudi;

5. način održavanja i ulaganja u infrastrukturne i suprastrukturne objekte
koje uzima u koncesiju.

Članak 7.

Natječaj provodi natječajna komisija koja se sastoji od tri člana.

Natječajnu komisiju imenuje Upravno vijeće na prijedlog ravnatelja.

Komisija se imenuje nakon donošenja odluke iz članka 3. ove Uredbe.

Članak 8.

Natječajna komisija dužna je obaviti javno otvaranje ponuda u roku od
24 sata po zatvaranju natječaja.

Natječajna će komisija prilikom usporedbe ponuda pristiglih na natječaj
koristiti sljedeća mjerila:

1. utjecaj na rast prometa luke;

2. jamstva (banka i dr.);

3. ekološka zaštita;

4. iskorištavanje lučkih kapaciteta;

5. visina naknade za koncesiju;

6. dinamika i uvjeti plaćanja;

7. reference ponuđača;

8. ostale pogodnosti.

Članak 9.

Natječajna komisija dužna je u roku od 30 dana od dana završetka natječaja
predložiti ravnatelju koji predlaže Upravnom vijeću najpovoljnijeg ponuđača,
te odluku i ugovor o koncesiji.

Članak 10.

Podnosilac ponude na javni natječaj može uložiti prigovor Upravnom vijeću
lučke uprave u roku od sedam dana od dana donošenja odluke o dodjeli koncesije.

POSTUPAK, KRITERIJI I ROKOVI OTKAZA KONCESIJE

Članak 11.

Ravnatelj je dužan ustrojiti povjerenstvo od tri člana u svrhu praćenja
izvršavanja odluka i ugovora o koncesijama.

Članak 12.

Povjerenstvo je obvezno o izvršavanju svojih obveza podnositi izvješće
ravnatelju najmanje jedanput u šest mjeseci, te predlagati mjere.

Članak 13.

Povjerenstvo se dužno u svome radu pridržavati prvenstveno sljedećih
mjerila:

1. konkurentnost prometnog pravca;

2. mogućnost izvršavanja preuzetih obveza koncesionara;

3. učestalost pojave razloga iz članka 15. stavka 1. Zakona o morskim
lukama.

Članak 14.

Povjerenstvo je dužno pismeno, bez odlaganja, izvijestiti ravnatelja
o uočavanju radnja za oduzimanje koncesije iz članka 15. stavka 2. Zakona
o morskim lukama, te o drugim negativnim pojavama u luci.

Članak 15.

Ravnatelj predlaže Upravnom vijeću donošenje odluke o oduzimanju koncesije
za obavljanje lučke djelatnosti.

NAČIN ODREĐIVANJA VISINE NAKNADE

Članak 16.

Naknadu za koncesiju određuje Upravno vijeće uzimajući u obzir:

1. vrstu djelatnosti (ulaganje kapitala, te troškovi i prihodi poslovanja,
broj dodijeljenih koncesija za istu vrstu djelatnosti);

2. pretpostavljenu dobit vidljivu iz studije gospodarske opravdanosti
predočene uz ponudu;

3. opseg predviđenih ulaganja;

4. iskorištenost lučkih kapaciteta.

Članak 17.

Naknada za koncesiju za obavljanje djelatnosti određuje se u dva dijela
i to:

1. fiksni dio - plaća svaki koncesionar s naslova korištenja lučkog
područja;

2. varijabilni dio - plaća koncesionar ovisno o obujmu obavljanja djelatnosti.

Članak 18.

Fiksni dio naknade plaća se do 31. siječnja za tekuću godinu, a varijabilni
dio se plaća prema odredbama ugovora o koncesiji.

ZAVRŠNE ODREDBE

Članak 19.

Do osnivanja trgovačkog društva i dodjele prvenstvene koncesije, postojeći
korisnik lučke podgradnje i nadgradnje dužan je sklopiti ugovor o korištenju
i naknadi za lučku podgradnju i nadgradnju na lučkom području s Lučkom
upravom.

Članak 20.

Prvenstvena koncesija dodjeljuje se na zahtjev, za lučke djelatnosti
određene odlukom o osnivanju lučke uprave.

Članak 21.

Na izdavanje prvenstvene koncesije sukladno članku 62. Zakona o morskim
lukama odnose se sve odredbe ove Uredbe, osim odredbe članaka 3. i 4. ove
Uredbe.

Članak 22.

Ova Uredba stupa na snagu osmog dana nakon objave u "Narodnim novinama".

Klasa: 342-21/96-01/03

Urbroj: 5030105-96-1

Zagreb, 28. lipnja 1996.

Predsjednik

**mr. Zlatko Mateša,** v. r.

Uredba, NN 52/1996-972